
ORDONANȚĂ DE URGENȚĂ
pentru modificarea  și completarea Ordonanței de urgență a Guvernului nr. 58/2023 privind unele măsuri pentru acordarea unei prime de carieră didactică pentru personalul didactic şi didactic auxiliar, precum şi unei prime de carieră profesională pentru personalul nedidactic din învăţământul de stat, suportate din fonduri externe nerambursabile, precum și  pentru instituirea unor reglementări în vederea gestionării Programului Educație și Ocupare 2021–2027

Având în vedere faptul că educația reprezintă o prioritate strategică națională la toate nivelurile, iar statul își asumă responsabilități pentru susținerea, modernizarea și eficientizarea acestui important serviciu public al României de care depind nivelul de educație și viitorul generațiilor de elevi și studenți, prin care se urmărește ca obiectiv pe termen scurt, mediu și lung susținerea tuturor celor implicați: elevi, cadre didactice și părinți, construind un mediu caracterizat de respect reciproc, în care protejarea și afirmarea demnității umane au prioritate,
Întrucât personalul didactic, precum și personalul didactic auxiliar, atât la nivel preuniversitar cât și la nivelul învățământului superior, reprezintă principalii actori educaționali, cu rol în asigurarea performanței educaționale la nivelul sistemului de învățământ, aceștia trebuie să își adapteze permanent activitatea și curriculumul la nevoile educaționale specifice ale societății,  
Ținând cont de faptul că, în contextul actual, marcat de transformări economice și sociale accelerate, de evoluții tehnologice rapide și de persistența unor dezechilibre structurale în accesul la educație de calitate, sistemul educațional se confruntă cu provocări semnificative privind asigurarea resursei umane calificate, fiind necesară motivarea personalului didactic și reducerea disparităților teritoriale și socio-economice în ceea ce privește rezultatele școlare,
Întrucât aceste provocări sunt amplificate de presiunile inflaționiste și de creșterea costului vieții, care afectează în mod direct capacitatea de atragere și menținere a cadrelor didactice în sistemul public de educație,
Având în vedere faptul că, în acest context, acordarea primelor de carieră didactică reprezintă o măsură care susține dezvoltarea profesională a personalului didactic în vederea creșterii calității  și echității sistemului educațional și generează performanță pe termen lung în activitatea educațională fiind un pilon important în susținerea serviciului public de educație,
 Deoarece această măsură contribuie la stimularea participării cadrelor didactice la activități de formare continuă, adaptare curriculară și inovare pedagogică, esențiale pentru creșterea relevanței educației în raport cu cerințele pieței muncii și ale societății,
Ținând cont de importanța atragerii și menținerii cadrelor didactice în sistemul de învățământ de stat, pentru a garanta accesul  la educaţie de calitate tuturor elevilor și studenților, acesta constituind un obiectiv pe termen lung pentru modernizarea sistemului de educație al României, se impune implementarea unor măsuri de sprijin care să fie complementare politicilor salariale și să valorifice oportunitățile de finanțare europeană disponibile,
Întrucât este necesară asigurarea și, mai ales, susținerea resursei umane calificate pentru implementarea programelor naționale în zonele prioritare de educaţie‚ cu scopul reducerii decalajelor de acces‚ participare şi rezultate şcolare cu care se confruntă elevii aflaţi în risc de excluziune socială, precum și pentru atingerea obiectivelor asumate de România în domeniul educației prin programele finanțate din fonduri europene, este necesară adoptarea unor măsuri imediate de sprijin pentru personalul didactic,
Având în vedere că elementele sus menționate vizează interesul public și strategic, sunt o prioritate a Programului de guvernare și constituie o situație de urgență și extraordinară, determinată de necesitatea asigurării continuității și calității procesului educațional, precum și necesitatea adaptării cadrului normativ existent pentru asigurarea continuității aplicării măsurilor de sprijin destinate personalului didactic și personalului didactic auxiliar, finanțate exclusiv din fonduri europene, în anul curent,
Întrucât acordarea primelor de carieră didactică reprezintă o măsură aliniată obiectivului specific al Fondului Social European Plus (FSE+) privind îmbunătățirea calității, caracterului incluziv, eficacității și relevanței sistemelor de educație și formare pentru piața muncii, precum și a condiționalităților și cerințelor stabilite de Comisia Europeană pentru implementarea Programului Educație și Ocupare 2021–2027, neadoptarea cadrului normativ necesar punerii în aplicare a acestei măsuri poate conduce la constatarea neîndeplinirii obligațiilor asumate de stat în raport cu documentele programatice aprobate, cu posibila dezangajare a fondurilor alocate prin FSE+, în condițiile reglementărilor europene,
Având în vedere că aceste elemente vizează interesul public și strategic în domeniul educației și privesc buna funcționare a serviciului public de educație, constituind o situație extraordinară determinată de necesitatea asigurării cadrului legal adecvat pentru implementarea măsurilor deja instituite, a cărei reglementare nu poate fi amânată, se impune adoptarea de măsuri imediate pe calea ordonanței de urgență,    	

      	În temeiul art. 115 alin. (4) din Constituţia României, republicată, 
 	Guvernul României adoptă prezenta ordonanţă de urgenţă.  
[bookmark: _Hlk148007631]Art. I  - Ordonanța de urgență a Guvernului nr. 58/2023 privind unele măsuri pentru acordarea unei prime de carieră didactică pentru personalul didactic şi didactic auxiliar, precum şi unei prime de carieră profesională pentru personalul nedidactic din învăţământul de stat, suportate din fonduri externe nerambursabile, publicată în Monitorul Oficial al României, Partea I, nr. 518 din 12 iunie 2023, cu modificările și completările ulterioare, se modifică și se completează după cum urmează:

1. La articolul 2, după alineatul (1) se introduc șase noi alineate, alin. (11) – (16), cu următorul cuprins: 
„(11) Pentru anul școlar/universitar 2025-2026, prima de carieră didactică se acordă sub forma unei măsuri de susţinere a activităţii didactice pe suport electronic pentru participare la cursuri de pregătire profesională, achiziția de cărţi de specialitate și alte categorii de cheltuieli asimilate acestora, precum şi alte categorii de cheltuieli necesare derulării actului educațional, pentru personalul din învăţământul preuniversitar de stat, respectiv cadrele didactice, didactice auxiliare, pentru personalul didactic având gradul didactic de conferenţiar, şef de lucrări/lector şi asistent universitar, precum şi pentru personalul didactic auxiliar, din sistemul de învăţământ universitar de stat, aflat în activitate.
(12) Pentru anul școlar/universitar  2025-2026, ministrul educaţiei și cercetării aprobă prin ordin lista cheltuielilor prevăzute la lit. b) și c) ale art.3 alin. (31). Lista cursurilor de pregatire profesională avizate sau acreditate de Ministerul Educației și Cercetării, precum și lista furnizorilor acreditați vor fi publice pe site-ul Ministerului Educației și Cercetării și vor putea fi actualizate pe durata desfășurării proiectului.
(13) Din valoarea primei de carieră didactică acordată pentru anul școlar/universitar 2025-2026, prevăzută la alin. (31) al art 3, un procent de minimum 65% se va utiliza pentru cursuri de pregătire profesională  astfel cum sunt prevăzute la alin. (12).  
(14) Prima de carieră didactică prevăzută la alin. (11) este suportată integral din Programul Educație și Ocupare 2021-2027, cu respectarea regulilor de eligibilitate aplicabile și în limita sumelor alocate cu această destinație.
(15) Cheltuielile prevăzute la alin. (31) al art. 3 se decontează din fonduri europene nerambursabile ale Programului Educaţie şi Ocupare 2021-2027 după aprobarea modificării acestui program prin decizie a Comisiei Europene.”
[bookmark: _Hlk136001111]
2. La articolul 3, după alineatul (3) se introduce un nou alineat, alin. (31), cu următorul cuprins:
„(31) Pentru anul școlar/universitar 2025-2026, prima de carieră didactică prevăzută la art. 2 alin. (11) are o valoare nominală de 1.500 lei net și se acordă pentru următoarele categorii de cheltuieli:
a) cheltuieli privind cursurile de pregătire profesională într-un procent de minimum 65%;  
b) cheltuieli privind achiziționarea de cărţi de specialitate, precum şi alte categorii de cheltuieli asimilate acestora;
[bookmark: _Hlk221881475]c) alte cheltuieli necesare derulării actului educațional, în legătură directă cu activitatea didactică.”

3. La articolul  5, litera h) se modifică și va avea următorul cuprins: 
[bookmark: _Hlk220323017]„h) unităţi afiliate - unităţi care se află pe lista unităţii emitente a măsurii de susţinere a activităţii didactice pe suport electronic şi care prestează cursuri de pregătire profesională, respectiv comercializează echipamente IT şi materiale didactice, bunuri care acoperă nevoile didactice individuale ale personalului din învăţământ, cărţi de specialitate precum şi alte categorii de materiale necesare derulării actului educațional.”

4. La articolul 5, după litera f) se introduce o nouă literă, lit. f1), cu următorul cuprins: 

[bookmark: _Hlk220323046]„f1) primă de carieră didactică pentru anul școlar/universitar 2025-2026 - reprezintă susţinere materială a activităţii didactice, pe suport electronic, pentru participare la cursuri de pregătire profesională, achiziția de cărţi de specialitate şi alte categorii de cheltuieli asimilate acestora, precum şi pentru acoperirea altor categorii de cheltuieli necesare derulării actului educațional.”

        5.	La articolul 5, după litera  j) se introduce o nouă literă, lit. k) , cu următorul cuprins:  
„k) entități responsabile - autoritățile implicate în aplicarea măsurilor stabilite de prezenta ordonanță de urgență, respectiv Ministerul Investiţiilor şi Proiectelor Europene, conform dispozițiilor prevăzute la lit. a) și h), Ministerul Educației și Cercetării, Ministerul Afacerilor Interne prin Direcția Generală pentru Evidența Persoanelor, Ministerul Muncii, Familiei, Tineretului și Solidarității Sociale prin Inspecția Muncii, Serviciul de Telecomunicații Speciale, unitățile și instituțiile de învățământ preuniversitar de stat și instituțiile de învățământ superior de stat.”

6. După articolul 6 se introduce un nou articol, art. 61, cu următorul cuprins: 
[bookmark: _Hlk220323319][bookmark: _Hlk220323077]„Art. 61 - (1) Pentru anul școlar/universitar 2025-2026, în vederea implementării măsurii de susținere a activității didactice se utilizează aplicația informatică dezvoltată în acest sens de către Serviciul de Telecomunicații Speciale.” 
(2) Pentru anul școlar/universitar 2025-2026, Ministerul Educației și Cercetării emite lista cu beneficiarii finali din unitățile și instituțiile de învățământ preuniversitar de stat care îndeplinesc criteriile de eligibilitate conform prevederilor Programului Educație și Ocupare 2021-2027, identificați în Sistemul informatic EDUSAL, prevăzut de Ordinul ministrului educaţiei, cercetării, tineretului şi sportului, al ministrului administraţiei şi internelor şi al ministrului finanţelor publice nr. 4.576/230/2.445/2011 privind validarea fluxurilor financiare pentru cheltuielile de personal în învăţământul preuniversitar de stat, cu modificările ulterioare. Instituțiile de învățământ superior de stat elaborează listele cu beneficiari finali care îndeplinesc criteriile de eligibilitate conform prevederilor Programului Educație și Ocupare 2021-2027, potrivit procedurilor proprii, pe care le transmit Ministerului Educației și Cercetării, în vederea centralizării.
(3) Lista cu beneficiarii finali personal didactic identificați în unitățile și instituțiile de învățământ preuniversitar de stat și din instituțiile de învățământ superior de stat conţine următoarele informaţii: nume și prenume, cod numeric personal, instituţia/unitatea de învăţământ în care îşi desfăşoară activitatea, CUI-ul unității/instituției de învățământ, adresa unităţii/instituției de învăţământ și încadrarea beneficiarului final în preuniversitar sau universitar. 
(4) Ministerul Educației și Cercetării, în termen de 10 zile de la data operaționalizării aplicației informatice prevăzute la alin. (1), încarcă lista cu beneficiarii finali pentru anul școlar/universitar 2025-2026 elaborată conform prevederilor alin. (3). 
(5)	Ministerul Educației și Cercetării își asumă realitatea și conformitatea datelor încărcate în aplicația prevăzută la alin. (1) pentru unitățile și instituțiile de învățământ preuniversitar de stat, iar instituțiile de învățământ superior de stat își asumă realitatea și conformitatea datelor transmise către Ministerul Educației și Cercetării în vederea încărcării acestora în aplicația prevăzută la alin. (1).
(6)	Aplicația informatică dezvoltată de către Serviciul de Telecomunicații Speciale prelucrează automat datele prevăzute la alin. (3), pentru a genera lista preliminară a potențialilor beneficiari prin validare în sistemele informatice ale instituțiilor de resort din cadrul Ministerului Afacerilor Interne, respectiv la Direcția Generală pentru Evidența Persoanelor, precum și din cadrul Ministerul Muncii, Familiei, Tineretului și Solidarității Sociale respectiv Inspecția Muncii.
(7)	Serviciul de Telecomunicații Speciale realizează, prin intermediul aplicației informatice, verificările externe și prelucrările necesare, inclusiv identificarea înregistrărilor multiple aferente aceluiași cod numeric personal, rezultate din raportări transmise de una sau mai multe unități ori instituții de învățământ, după caz, și asigură eliminarea dublărilor, astfel încât fiecare beneficiar eligibil să fie inclus o singură dată în lista finală. În urma efectuării acestor operațiuni, Serviciul de Telecomunicații Speciale pune la dispoziția Ministerului Investițiilor și Proiectelor Europene lista finală a beneficiarilor eligibili, precum și lista înregistrărilor cu erori de validare sau neconcordanțe identificate.
(8)	Lista beneficiarilor finali personal didactic eligibili și cea cu erori de validare sau neconcordanțe identificate se pune la dispoziția unității de implementare din cadrul Ministerului Investițiilor și Proiectelor Europene de către Serviciul de Telecomunicații Speciale, în aplicația informatică prevăzută la alin. (1), pentru a putea fi descărcată,  în termen de 10 zile lucrătoare de la data încărcării listei de către Ministerul Educației și Cercetării, potrivit prevederilor alin. (4).
(9)	Ministerul Investițiilor și Proiectelor Europene transmite Ministerului Educației și Cercetării lista înregistrărilor cu erori de validare sau neconcordanțe identificate, spre analiză și soluționare. Ministerului Educației și Cercetării întreprinde demersurile necesare pentru clarificarea și corectarea acestora, în colaborare cu unitățile și instituțiile de învățământ preuniversitar de stat și instituțiile de învățământ superior de stat.
(10) 	În termen de 10 zile lucrătoare de la primirea listei cu erori de validare sau neconcordanțe identificate, prevăzută la alin. (8), Ministerul Educației și Cercetării verifică datele, efectuează completări sau corecții, după caz și încarcă în aplicația informatică prevăzută la alin. (1) lista finală a beneficiarilor în vederea derulării etapelor ulterioare.
(11)	Înregistrările pentru care erorile sau neconcordanțele identificate nu pot fi clarificate în termenul prevăzut la alin. (10) pot fi transmise în aplicația informatică cel târziu cu două luni înainte de data limită de alimentare, stabilită conform prevederilor alin. (15), în limita fondurilor disponibile.
(12)	Pentru măsurile de susținere deja distribuite/active Ministerul Investițiilor şi Proiectelor Europene virează către unitatea emitentă sumele aferente măsurii de susţinere după descărcarea listei beneficiarilor finali personal didactic eligibili, prevăzută la alin. (8).
(13)	În cazul beneficiarilor nou introduși în anul  școlar/universitar 2025-2026, care se află pe lista  beneficiarilor finali personal didactic eligibili, prevăzută la alin. (8), Ministerul Investițiilor şi Proiectelor Europene virează către unitatea emitentă sumele aferente măsurii de susţinere ulterior confirmării livrării suporturilor electronice către unitățile/instituțiile de învățământ de către Compania Națională „Poșta Română“ - S.A..
[bookmark: _Hlk221032903](14)	Prin excepție de la prevederile art. 3 alin. (4), pentru anul școlar/universitar 2025-2026, prima de carieră didactică se acordă începând cu luna aprilie 2026 şi se utilizează până la sfârșitul anului școlar/ universitar 2025-2026, respectiv 31 august 2026, respectiv 30 septembrie 2026.
(15)	Pentru anul școlar/universitar 2025-2026, alimentarea măsurilor de susținere  se realizează ori de câte ori este necesar, dar nu mai târziu de 30 de zile înainte de expirarea termenului de utilizare prevăzut la alin. (14).
(16)	Pentru anul școlar/universitar 2025-2026, activarea măsurii de susținere se realizează atât de către beneficiarii finali nou-introduși, cât și de către beneficiarii existenți, prin autentificarea în aplicația utilizată de unitatea emitentă sau a înregistrării prin apelarea call center-ului dedicat, pus la dispoziție de unitatea emitentă. 
(17) Modalitatea și instrucțiunile referitoare la activarea măsurii de susținere  vor fi transmise  de unitatea emitentă către Ministerul  Investițiilor şi Proiectelor Europene și Ministerul Educației și Cercetării în vederea asigurării informării corespunzătoare a beneficiarilor finali. 
(18)  Ministerul  Investițiilor şi Proiectelor Europene și Ministerul Educației și Cercetării asigură comunicarea către beneficiarii finali a informațiilor prevăzute la alin. (17), inclusiv prin publicarea acestora pe site-urile proprii.
(19) Utilizarea sumelor de către beneficiarii finali se realizează ulterior finalizării procedurii de autentificare în aplicația utilizată de unitatea emitentă sau a înregistrării prin apelarea call center-ului dedicat, pus la dispoziție de unitatea emitentă.
(20) 	Autentificarea efectuată de către beneficiarul final în aplicația utilizată de  unitatea emitentă sau înregistrarea prin apelarea call center-ului dedicat, pus la dispoziție de unitatea emitentă reprezintă dovada faptului că acesta se află în posesia măsurii de susținere  și constituie asumarea calității de titular de drept al sprijinului acordat.
(21) Unitatea emitentă are obligația de a pune la dispoziția unității de implementare raportul autentificărilor sau a înregistrărilor efectuate de beneficiarii finali în aplicația utilizată de unitatea emitentă, respectiv call center-ul dedicat.
(22) În termen de maximum 5 luni de la data utilizării sumei aferente primei de carieră didactică pentru achiziționarea cursurilor de formare profesională, beneficiarul final personal didactic şi personal didactic auxiliar are obligația de a încărca în aplicația informatică dezvoltată de către Serviciul de Telecomunicații Speciale certificatul care atestă absolvirea/participarea la cursul de pregătire profesională.
(23) Unitățile și instituțiile de învățământ preuniversitar de stat/inspectoratele școlare județene, respectiv instituțiile de învățământ superior de stat, după caz, verifică lunar documentele justificative încărcate potrivit prevederilor alin. (22) și validează îndeplinirea condițiilor privind absolvirea cursurilor de pregătire profesională de către beneficiarii finali, potrivit  art. 2 alin. (12).
(24)	Serviciul de Telecomunicații Speciale, în calitate de administrator tehnic al aplicației informatice utilizate pentru implementarea măsurilor prevăzute de prezenta ordonanță de urgență, acordă drepturi de acces în aplicație, la nivel de unitate și instituție de învățământ preuniversitar de stat/inspectoratele școlare județene, respectiv la nivel de instituție de învățământ superior de stat, în scopul efectuării verificărilor prevăzute la alin. (23).
(25)	Drepturile de acces prevăzute la alin. (24) permit unităților și instituțiilor de învățământ/inspectoratele școlare județene, respectiv instituțiilor de învățământ superior de stat, să verifice, să valideze sau să clarifice datele și documentele încărcate de beneficiarii finali, exclusiv prin intermediul aplicației informatice.
(26)	Aplicația informatică dezvoltată de către Serviciul de Telecomunicații Speciale structurează și corelează documentele încărcate potrivit prevederilor alin. (22)  cu datele privind identitatea  fiecărui beneficiar, respectiv nume, prenume, cod numeric personal din  lista finală a beneficiarilor eligibili prevăzută la alin. (8).
(27)	Ministerul Investițiilor și Proiectelor Europene colaborează pe tot parcursul implementării măsurii cu unitatea emitentă în vederea verificării și actualizării datelor beneficiarilor finali, sens în care Ministerul Investițiilor și Proiectelor Europene va solicita unității emitente transmiterea și/sau verificarea de rapoarte conținând datele cu caracter personal ale beneficiarilor finali, în scopul menținerii acurateții datelor și a facilitării atribuirii sumelor catre Beneficiari.
(28)	În situația în care beneficiarii măsurii au fost înregistrați eronat sau au primit sume necuvenite, responsabilitatea recuperării sumelor încasate necuvenit revine unităților și instituțiilor de învățământ preuniversitar de stat, respectiv instituțiilor de învățământ superior de stat, după caz.
(29)	Unitățile și instituțiile de învățământ preuniversitar de statși instituțiile de învățământ superior de stat au obligația de a returna Ministerului Investițiilor și Proiectelor Europene sumele încasate necuvenit de către angajații acestora.”

7. La articolul 7, după alineatul (3) se introduc două noi alineate, alin. (4) și (5), cu următorul cuprins:
„(4)	Pentru anul școlar/universitar 2025-2026, suportul electronic al măsurii de susţinere a activităţii didactice pentru beneficiarii finali nou-introduși se emit în baza listei beneficiarilor finali eligibili personal didactic prevăzute la art. 61 alin. (8). 
(5)	Pentru anul școlar/universitar 2025-2026, Ministerul Investițiilor și Proiectelor Europene încheie acte adiționale la contractul de achiziție publică legal încheiat conform prevederilor alin. (1), în vederea punerii în acord cu dispozițiile aplicabile anului școlar/universitar 2025-2026 din prezentul act normativ.”

8. La articolul 8, după alineatul (3) se introduce un nou alineat, alin. (31), cu următorul cuprins:
„(31)	Pentru anul școlar/universitar 2025-2026 Ministerul Investițiilor și Proiectelor Europene încheie acte adiționale la convenția încheiată cu Compania Națională „Poșta Română“ - S.A. pentru etichetare, colectare și distribuția măsurii de susținere a activității didactice pe suport electronic, prevăzută la alin. (1), în vederea punerii în acord cu dispozițiile aplicabile anului școlar/universitar 2025-2026 din prezentul act normativ.”

9. La articolul 8, după alineatul (5) se introduce un nou alineat, alin. (51), cu următorul cuprins:
„(51)	Pentru anul școlar/universitar 2025-2026, distribuția măsurii de susținere a activității didactice pe suport electronic se realizează de către Compania Națională „Poșta Română“ - S.A. la adresa unității / instituției de învățământ. Măsurile de susținere a activității didactice nou-emise  pentru anul școlar/universitar 2025-2026 trebuie distribuite către unitatea/instituția de învățământ în termen de maximum 15 zile de la data preluării de la unitatea emitentă. Pentru anul școlar 2025-2026 Compania Națională „Poșta Română“ - S.A. va furniza unității de implementare lista centralizatoare a confirmărilor de primire în termen de maximum 16 zile de la data preluării de la unitatea emitentă.”

10. La articolul 8, după alineatul (7) se introduc două noi alineate, alin. (8) și (9), cu următorul cuprins:
„(8)	Pentru anul școlar/universitar 2025-2026, unitatea emitentă a măsurii de susținere a activității didactice pe suport electronic are obligația de a furniza rapoarte detaliate privind categoriile de cheltuieli conform prevederilor ordinelor Ministerului Educației si Cercetării referitoare la categoriile de cheltuieli eligibile.
(9)	Pentru anul școlar/universitar 2025-2026, Ministerul Educației și Cercetării centralizează certificatele obținute de beneficiarii finali, care atestă absolvirea sau, după caz, participarea la cursurile de pregătire profesională finanțate prin utilizarea procentului de minim 65% pentru cheltuieli privind cursurile de pregătire profesională stabilite prin ordinul ministrului educației și cercetării, potrivit art.2 alin. (12) și validează datele înscrise în aceste certificate, pentru asigurarea îndeplinirii condițiilor de eligibilitate prevăzute în Programul Educație și Ocupare 2021-2027.”

11. La articolul 14, alineatul (1) se modifică și va avea următorul cuprins:  
 
[bookmark: _Hlk220323371]„(1) Constatarea contravenţiilor şi aplicarea sancţiunilor prevăzute la art. 13 se realizează de către organele abilitate în condiţiile legii, conform prevederilor art. 29 din Legea nr. 165/2018 privind acordarea biletelor de valoare, cu modificările şi completările ulterioare.”

12. Articolul  15 se modifică și va avea următorul cuprins:
[bookmark: _Hlk220323387]„Art. 15 - Bugetul măsurilor de susţinere se stabileşte la suma de 2.123.267,50 mii lei cu sursă parțială de finanţare din fonduri europene nerambursabile, în conformitate cu regulile de eligibilitate şi normele europene şi naţionale aplicabile Programului Educaţie şi Ocupare 2021-2027, prin Ministerul Investiţiilor şi Proiectelor Europene, în calitate de beneficiar de fonduri europene nerambursabile.”

13. După articolul 15, se introduce un nou articol, art. 151, cu următorul cuprins:
[bookmark: _Hlk220323403]„Art. 151  - Pentru anul școlar/universitar 2025-2026 bugetul măsurii de susţinere se stabileşte la suma de 413.778,66 mii lei cu sursă de finanţare din fonduri europene nerambursabile, în conformitate cu regulile de eligibilitate şi normele europene şi naţionale aplicabile Programului Educaţie şi Ocupare 2021-2027, prin Ministerul Investiţiilor şi Proiectelor Europene, în calitate de beneficiar de fonduri europene nerambursabile.”

14. La articolul 16, după alineatul (1) se introduce un nou alineat, alin. (11), cu următorul cuprins:
„(11) 	Pentru anul școlar/universitar 2025-2026, unitatea de implementare din cadrul Ministerului Investițiilor și Proiectelor Europene virează sumele aferente măsurii de susținere a activității didactice emisă pe suport electronic doar după încheierea deciziei/contractului de finanțare pentru apelul de proiecte lansat potrivit art. 19 alin. (21) în limita creditelor de angajament și a creditelor bugetare aprobate cu această destinație.”

15. La articolul 19, după alineatul (2) se introduce un nou alineat, alin. (21), cu următorul cuprins:
[bookmark: _Hlk220323446]„(21) Pentru anul școlar/universitar 2025-2026, se autorizează Autoritatea de management pentru Programul Educaţie şi Ocupare 2021-2027 să lanseze apelul de proiecte destinat cadrelor didactice/didactice auxiliare.”

16. La articolul  19, alineatul (3) se modifică și va avea următorul cuprins: 
[bookmark: _Hlk220323487]	„(3) Se autorizează Autoritatea de management pentru Programul Educaţie şi Ocupare 2021-2027, să încheie decizia de finanţare pentru apelul de proiecte lansat potrivit alin. (21) în limita creditelor de angajament şi a creditelor bugetare aprobate cu această destinaţie.”

17. Articolul  20 se modifică și va avea următorul cuprins: 
„Art. 20 - (1) Categoriile de cheltuieli efectuate cu valoarea primei de carieră didactică pentru anul școlar/universitar 2025 – 2026, prevăzute la art. 2 alin.(11), care nu pot fi decontate din fonduri europene nerambursabile pentru neîncadrarea în categoriile de cheltuieli eligibile, neîncadrarea în categoriile de beneficiari finali ai programului, rămân cheltuieli definitive ale bugetului de stat.
(2) Cheltuielile efectuate cu valoarea primei de carieră didactică, precum şi cheltuielile aferente primei de carieră profesională care sunt destinate personalului administrativ din învățământul preuniversitar și universitar de stat, efectuate anterior anului școlar/universitar 2025-2026, rămân cheltuieli definitive ale bugetului de stat.
(3) Acordarea primei de carieră didactică se realizează în limita fondurilor prevăzute la art. 151, fără suplimentarea alocării financiare și fără a genera obligații suplimentare de plată din bugetul de stat”.

             Art. II – (1) Ordinul ministrului educației și cercetării prevăzut la art. 2 alin. (12) se emite în termen de 10 zile de la intrării în vigoare a prezentei ordonanțe de urgență.
(2) Începând cu data intrării in vigoare a prezentei ordonanțe de urgență, prevederile Ordonanței de urgență a Guvernului nr. 58/2023, cu modificările și completările ulterioare, nu se aplică pentru anul școlar/universitar 2026-2027, ultimul an școlar/universitar pentru care se aplică fiind 2025-2026.
(3) În tot cuprinsul Ordonanței de urgență a Guvernului nr. 58/2023, cu modificările și completările ulterioare, sintagma „anul școlar/universitar 2026-2027” se va citi „anul școlar/universitar 2025-2026”, cu excepția art. 5 lit. c) pentru care se aplică alin. (4).
(4) În anul scolar/universitar 2025-2026 prima pentru carieră didactică nu se acordă pentru personalul prevăzut la art. 5 lit. c).
(5) În termen de 20 de zile de la data intrării în vigoare a prezentei ordonanțe de urgență, prin ordin al ministrului investițiilor și proiectelor europene și al ministrului educației și cercetării se aprobă procedura specifică de implementare a măsurii de susținere a activității didactice emisă pe suport electronic, pentru anul școlar/universitar 2025-2026.
(6) Listele cu beneficiari finali prevăzute la art. 61 alin. (2) din Ordonanța de urgență a Guvernului nr. 58/2023, cu modificările și completările ulterioare, astfel cum a fost modificată și completată prin prezenta ordonanță de urgență, se emit în termen de 15 zile de la data intrării în vigoare a prezentei ordonanțe de urgență.

           Art. III – (1) Începând cu data intrării în vigoare a prezentei ordonanțe de urgență, în cuprinsul art. II alin. (1) din Legea nr. 249/2024 privind aprobarea Ordonanţei de urgenţă a Guvernului nr. 87/2023 pentru modificarea şi completarea Ordonanţei de urgenţă a Guvernului nr. 58/2023 privind unele măsuri pentru acordarea unei prime de carieră didactică pentru personalul didactic şi didactic auxiliar, precum şi unei prime de carieră profesională pentru personalul nedidactic din învăţământul de stat, suportate din fonduri externe nerambursabile, şi pentru modificarea unor acte normative în domeniul educaţiei,  sintagma ”2026-2027” se va citi ”2025-2026”. 
(2) Începând cu data intrării în vigoare a prezentei ordonanțe de urgență, prevederile alin. (2) al art. II din Legea nr. 249/2024 se abrogă.

